Mihál, Jozef, poslanec NR SR (2014-05-16):
Ďakujem za slovo, pani podpredsedníčka. Vážená pani ministerka, vážené panie poslankyne, páni poslanci, kolegyne, kolegovia, vážení prítomní, dovoľte pár slov k predloženému návrhu zákona. Asi vopred viete, ktorí ma poznáte, že čo asi budem hovoriť. Je to úplne jasné. Moja téma je, pokiaľ ide o vzťah k tomuto zákonu, zásadný nesúhlas k tomu, aby sa pracovná zdravotná služba znova rozširovala. Pripomeniem súčasný platný legislatívny stav, ktorý je v zákone od čias vlády Ivety Radičovej, a to je taký, že pracovná zdravotná služba v tých dôsledkoch komplikovanosti, finančnej náročnosti, administratívnej zložitosti, je povinná len pre zamestnancov vykonávajúcich práce zaradené do kategórie rizika 3 a 4. A teda dal som si tú malú námahu a pozrel som si dostupné štatistiky, koľkých zamestnancov sa to dnes týka. Týka sa to okolo 94 000, nečiním si nárok na presnosť tohto údaju. Podľa toho, čo som zistil, 94 000 zamestnancov máme približne zaradených do kategórie rizika 3 a 4. Čiže dnes je stav taký, že pracovná zdravotná služba sa týka približne 94 000 zamestnancov a, opakujem ešte raz, týka sa ich preto, lebo vykonávajú práce, ktoré sú skutočne z kategórie rizika ohrozenia chorobou z povolania, prípadne pracovným úrazom skutočne náročné. Podľa toho, čo som sa dozvedel z tlačovej správy, ktorú vydal Úrad verejného zdravotníctva, hlavným takým rizikovým faktorom je hluk, ktorý vlastne zaťažuje 76 % týchto zamestnancov, a tak ďalej a tak ďalej. No to vlastne znamená, že ak vezmete do úvahy globálne počty, že na Slovensku máme zamestnancov v pracovnom pomere a aj na dohodu, pretože pokiaľ viem, vzťahuje sa to aj na zamestnancov na dohodu, máme ich približne dva milióny, tak zamestnancov, ktorí pracujú v tom riziku 3, 4, je 94 000, čiže približne každý – dobre počítam? –, každý 20. zamestnanec je v tej trojke, štvorke. Všetci ostatní, čiže drvivá väčšina je v jednotke alebo dvojke, a na nich sa dnes pracovná zdravotná služba z hľadiska povinností nevzťahuje. Ak nejaký zamestnávateľ si tú pracovnú zdravotnú službu pre takýchto zamestnancov zabezpečí v poriadku, je to jeho vec, je to jeho rozhodnutie, ale nie je to povinné. Pani ministerka, vy týmto návrhom znovu prinášate povinnosť pracovnej zdravotnej služby pre všetkých zamestnancov. Čiže 1 900 000 ľudí, plus-mínus, bude zasiahnutých týmto zákonom. Vy budete samozrejme tvrdiť, že je to pozitívne, pretože to zvyšuje ochranu tých zamestnancov, znižuje riziko chorôb z povolania, pracovných úrazov a tak ďalej a budete argumentovať tým, že 66 % chorôb z povolania je práve u zamestnancov, ktorí vykonávajú tie nerizikové práce zaradené do kategórie jedna a dva. No aby som teda predišiel tejto argumentácii, tak na tomto mieste teda si dovolím odkryť čaro týchto čísiel. Podľa, zase podľa štatistiky, ktorú vydal Úrad verejného zdravotníctva za rok 2012, lebo čerstvejšie údaje, pokiaľ viem, nemáme, týchto z povolania počas roku 2012 nám pribudlo 344, plus-mínus, a z toho 66 %, ktoré by sa teda mali vzťahovať na zamestnancov kategórie jedna a dva, ktorí teda nie sú krytí povinnou pracovnou zdravotnou službou, to znamená približne 230 zamestnancov. Čiže keď to prepočítame na ten 1 900 000 ľudí, že 230 z nich vlani malo chorobu z povolania, tak to znamená, neviem, či počítam dobre, zase hovorím, nejde o tú presnosť, asi každý 8-tisíci, postavme si tých zamestnancov, obrazne povedané do jedného radu, tak každý 8-tisíci mal vlani chorobu z povolania. No ak s takýmto argumentom, že jeden z 8 tisíc zamestnancov má chorobu z povolania alebo získa ju pri tejto práci, sa má na všetkých 1 900 000 zamestnancov zaviesť znova povinná pracovná zdravotná služba, tak ja takýto argument ako jednoznačne odmietam. A je to čisto pre neznalých skresľovanie štatistík a manipulácia s údajmi a robenie bu-bu-bu tam, kde nie je. Nepovedal som to ja prvý, poviem to ixtýkrát po niekom, že to je to isté, ako keby ste všetkých ľudí, ktorí chodia po uliciach, nútili nosiť na hlave helmu, pretože sa zistilo, že občas niekomu padne na hlavu tehla. Alebo ako keby ste zakázali používanie elektrického prúdu preto, že sa zistilo, že občas niekoho, žiaľ, ten elektrický prúd zabije. Jednoducho nemôžeme pri takomto prístupe obmedzovať, nariaďovať a regulovať všetko na tomto svete, pretože tí zamestnávatelia, ale aj zamestnanci sa z tej regulácie nakoniec úplne zbláznia. Pre vašu informáciu, pani ministerka, nedávno, pred pár dňami mal snem, mal snem, mala snem Slovenská asociácia malých podnikov, ktorá združuje naozaj tých drobných živnostníkov, drobných podnikateľov, malé firmy, a na tomto sneme si prijali celkom zaujímavé prehlásenie, v ktorom upozorňujú na to, akým spôsobom sú napríklad tieto malé firmy dnes zaťažené. Ja si dovolím trošku zdržať prítomných a zacitovať z tohto prehlásenia Slovenskej asociácie malých podnikov. „Naďalej dochádza k zvyšovaniu celkového finančného zaťaženia malých a stredných podnikov a živnostníkov. Dopady najviac pociťujú mikropodniky, malé rodinné podniky do 9 zamestnancov.“ V roku 2004, pardon. „V roku 2014 zaplatí malý podnikateľ a živnostník na daniach a odvodoch cca 2600 eur mesačne, čo je o 8 % viac ako v rovnakom období 2013.“ A tak ďalej a tak ďalej. Čo všetko sa stalo v poslednom čase? Zvýšenie minimálnych vymeriavacích základov pre odvody do sociálnej, zdravotnej poisťovne, to sa vás priamo týka. Zvýšenie maximálneho vymeriavacieho základu pre odvody, to sa vášho rezortu takisto priamo týka. Zavedenie odvodov pre dohodárov, tak isto váš rezort. Zavedenie odvodov pre dôchodcov, to sa vás netýka, to je len v sociálnom poistení. Zavedenie odvodov pre študentov, tak isto len sociálne poistenie. Zahrnutie ďalších viacerých príjmov do vymeriavacieho základu pre výpočet odvodov. Dividendy, to je presne sprísnenie zákona v zdravotnom poistení vrátane zvýšenia percenta odvodov z dividend z 10 na 14 percent. A tak ďalej. Zníženie limitu pre prechod na mesačných platiteľov DPH. Zavedenie nových podmienok pre evidenciu tržieb elektronickými regulačnými pokladnicami. Zavedenie nových, nových limitov pre použitie hotovostných platieb. Zavedenie evidencie dohodárov pre Sociálnu poisťovňu a pre zdravotnú poisťovňu, to takzvané denné nahlasovanie. Pani ministerka, bol by som veľmi rád, keby ste mi minimálne v záverečnom slove skúsili povedať, že už na tom konečne robíte a že konečne sa odstráni tá buzerácia, s prepáčením za výraz, firiem pri nahlasovaní dohodárov do zdravotnej poisťovne, že ste na to konečne niečo vymysleli, aby to nemuselo byť tak, že jeden deň prihlásim, druhý deň odhlásim, ďalší deň prihlásim a štvrtý deň zase odhlásim a tak dookola. Energetická certifikácia budov, certifikácia kotlov, certifikácie komínov, denná evidencia liehu, zavedenie kontrolného výkazu DPH, zvýšenie periodicity predkladania výkazov a tak ďalej. Čiže vy k tomu všetkému, čím boli zaťažené najmä malé firmy v poslednom období, chcete pridať ešte to, že im zavediete znova povinnú pracovnú zdravotnú službu. Áno, váš argument bude, že ste sa na tom dohodli na tripartite, no a že tá pracovná zdravotná služba musí byť zavedená, pretože smernica, aha, a že to zavedenie ste vykonali naozaj veľmi decentne a je možnosť si zabezpečiť pracovnú zdravotnú službu vlastným pracovníkom. No skvelé! Čiže tie náklady, ktoré bude musieť firma vynaložiť, nebude musieť vždy vynaložiť na nejakú externú agentúru, ktorá mu to ponúkne, ale môže si to zaplatiť v rámci réžie vlastnej firmy, čiže či tie eura vyhodím týmto komínom, alebo týmto komínom, to je prašť ako uhoď. Jednoducho, jednoducho viem vopred, vopred, ako argumentujete, nie je to pre mňa žiadna novinka, už sme niečo počuli aj vo vašej reči pred pár minútami, ale jednoznačne, jednoznačne to odmietam, odmietam. Žiadna takáto pracovná zdravotná služba pre zamestnancov prvej a druhej kategórie so žiadnym zdôvodnením nemusí byť zavedená, to je moje stanovisko, z ktorého nedokážem uhnúť ani o milimeter. Je to zbytočnosť. Zbytočne zaťažíte ďalšou administratívou už tak preťažené firmy, zbytočne sa budú míňať peniaze. A chcem pripomenúť, že týmto, týmto sa otvorí priestor, aby v štátnych, takzvane štátnych inštitúciách, kde sú zamestnané v podstate státisíce ľudí, znovu vznikali tunely, ktorými budú manažéri týchto firiem, viď Slovenská pošta a 11 000 alebo koľko tisíc zamestnancov, tunelovať štátne financie na údajne nesmierne potrebnú pracovnú zdravotnú službu. Takýmto spôsobom sa znovu vytunelujú štátne prostriedky a nepôjde o eurá, ale v tomto rozmere pôjde rádovo o milióny eur ročne, ktoré budú musieť sprostredkovane splatiť slovenskí daňoví poplatníci na takýto absolútny nezmysel. Čiže z hľadiska procedúry, navrhujem, pán spravodajca, aby sa nepokračovalo ďalej v rokovaní o tomto zákone. A ak tento môj apel neprejde, tak aby bol zákon vrátený predkladateľovi na dopracovanie. Ďakujem.